CELEX: 32021D0215(01)
Language: mt
Date: 2015-11-27 00:00:00
Title: Deċiżjoni tal-Kummissjoni tas-27 ta’ Novembru 2015 li temenda d-Deċiżjoni tal-Kummissjoni 2011/C 253/04 li tistabbilixxi Grupp Espert tas-Suq tas-Sistemi tal-Ħlasijiet, sabiex testendi l-perjodu ta’ validità tiegħu 2021/C 52 I/01

15.2.2021   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  CI 52/1
               
            
         DEĊIŻJONI TAL-KUMMISSJONI
         tas-27 ta’ Novembru 2015
         li temenda d-Deċiżjoni tal-Kummissjoni 2011/C 253/04 li tistabbilixxi Grupp Espert tas-Suq tas-Sistemi tal-Ħlasijiet, sabiex testendi l-perjodu ta’ validità tiegħu
         (2021/C 52 I/01)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Billi:
         
                     (1)
                  
                  
                     Permezz tad-Deċiżjoni tad-29 ta’ Awwissu 2011 (1), il-Kummissjoni stabbiliet Grupp Espert tas-Suq tas-Sistemi tal-Ħlasijiet. Dik id-Deċiżjoni għandha tapplika sal-31 ta’ Diċembru 2015. Il-grupp espert għandu l-għan li jipprovdi pjattaforma formali li tippermetti skambju strutturali ta’ fehmiet mal-atturi tas-suq dwar kwistjonijiet li jirriżultaw mill-implimentazzjoni u l-interpretazzjoni tad-Direttiva dwar is-Servizzi ta’ Pagament (2007/64/KE) (2). Id-Direttiva dwar is-Servizzi ta’ Pagament ġiet riveduta dan l-aħħar (3). B’rabta mill-qrib mar-reviżjoni tad-Direttiva dwar is-Servizzi ta’ Pagament, il-Parlament u l-Kunsill adottaw fid-29 ta’ April 2015 ir-Regolament (UE) 2015/751 tal-Parlament Ewropew u tal-Kunsill dwar it-tariffi tal-interkambju għat-tranżazzjonijiet ta’ pagament permezz ta’ kard (4). Barra minn hekk, hemm ritmu qawwi ta’ innovazzjoni fis-suq tal-pagamenti. Qed jittieħdu diversi inizjattivi fl-Ewropa kollha sabiex iħeġġu u jixprunaw is-suq fid-direzzjoni ta’ aktar standardizzazzjoni u innovazzjoni bħal, fost l-oħrajn, il-Grupp tal-Partijiet Ikkonċernati b’rabta mal-Kards Bankarji jew il-Bord tal-Pagamenti bl-Imnut bl-Euro. L-isfidi li qed ifeġġu minn dawn l-iżviluppi se jibqgħu jirrikjedu forum formali għall-partijiet ikkonċernati li jippermetti skambju strutturali ta’ fehmiet dwar kwistjonijiet relatati ma’ dawn l-iżviluppi. Għaldaqstant huwa xieraq li l-grupp espert imsejjaħ “Grupp Espert tas-Suq tas-Sistemi tal-Ħlasijiet” ikompli għaddej bil-ħidma tiegħu għal ħames snin oħra.
                  
               
                     (2)
                  
                  
                     Jenħtieġ għalhekk li d-Deċiżjoni tad-29 ta’ Awwissu 2011 tiġi emendata skont dan,
                  
               IDDEĊIDIET KIF ĠEJ:
         
            Artikolu uniku
            
               (1)   Fl-Artikolu 4, il-paragrafu 5 tad-Deċiżjoni tad-29 ta’ Awwissu 2011, ir-referenza għal “erba’ snin” hija sostitwita b’“ħames snin”.
            
            
               (2)   Fl-Artikolu 5, il-paragrafu 7 għandu jiġi sostitwit b’dan li ġej:
               
                  “Il-Kummissjoni għandha tippubblika d-dokumenti rilevanti kollha b’rabta mal-attivitajiet imwettqa mill-Grupp (bħall-aġendi, il-minuti u s-sottomissjonijiet tal-parteċipanti) billi tinkludihom fir-Reġistru tal-Gruppi ta’ Esperti tal-Kummissjoni u entitajiet oħra simili jew inkella billi toħloq link minn dan ir-Reġistru għal sit tal-internet apposta li fih ikun hemm din l-informazzjoni. Jenħtieġ li jiġu previsti eċċezzjonijiet għall-pubblikazzjoni ta’ dokument meta d-divulgazzjoni tiegħu timmina l-ħarsien ta’ interess pubbliku jew privat kif definit fl-Artikolu 4 tar-Regolament (KE) Nru 1049/2001.”
               
            
            
               (3)   Fl-Artikolu 8 tad-Deċiżjoni tad-29 ta’ Awwissu 2011, id-data “31 ta’ Diċembru 2015” hija sostitwita bid-data “31 ta’ Diċembru 2020”.
            
         
         
            Magħmul fi Brussell, is-27 ta’ Novembru 2015.
            
               
                  Għall-Kummissjoni
               
               Jonathan HILL
               
                  Membru tal-Kummissjoni
               
            
         
         
            (1)  Id-Deċiżjoni tal-Kummissjoni tad-29 ta’ Awwissu 2011 li tistabbilixxi Grupp Espert tas-Suq tas-Sistemi tal-Ħlasijiet (ĠU C 253, 30.8.2011, p. 3).
         
            (2)  Id-Direttiva 2007/64/KE tal-Parlament Ewropew u tal-Kunsill tat-13 ta’ Novembru 2007 dwar is-servizzi ta’ ħlas fis-suq intern li temenda d-Direttivi 97/7/KE, 2002/65/KE, 2005/60/KE u 2006/48/KE u li tħassar id-Direttiva 97/5/KE (ĠU L 319, 5.12.2007, p. 1).
         
            (3)  Id- Direttiva (UE) 2015/2366 tal-Parlament Ewropew u tal-Kunsill tal-25 ta’ Novembru 2015 dwar is-servizzi ta’ pagament fis-suq intern, li temenda d-Direttivi 2002/65/KE, 2009/110/KE u 2013/36/UE u r-Regolament (UE) Nru 1093/2010, u li tħassar id-Direttiva 2007/64/KE (ĠU L 337, 23.12.2015, p. 35).
         
            (4)  ĠU L 123, 19.5.2015, p. 1.